42 में 30 आंगनबाड़ियां किराए के मकान में, भवन बनाने जगह नहीं
शहर के वार्डों में 42 आंगनबाड़ी केंद्र हैं। इनमें से 30 केंद्र किराए के भवन में चलाए जा रहे हैं। वहीं नौ केंद्र सामुदायिक भवन, सांस्कृतिक भवन और स्कूल के कमरों में चल रहे हैं। केंद्र किराए के छोटे निजी भवनों में असुविधा के बीच चल रहे हैं। इन आंगनबाड़ियों में शौचालय, मैदान और कई केंद्रों में बिजली तक की सुविधा का अभाव है। विभाग का कहना है कि शहर में जगह नहीं मिलने के कारण भवन नहीं बना पा रहे हैं।
शहर में 2010 से आंगनबाड़ियों की शुरुआत हुई है। सात साल बाद भी केंद्रों के लिए सुविधायुक्त भवन नहीं बन पाए हैं। कुछ ही आंगनबाड़ी केंद्र हैं, जिनके खुद के भवन हैं। संजय नगर डोंगरीपारा, एमजी वार्ड, राजापारा और अन्नपूर्णापारा के भोईपारा का आंगनबाड़ी भवन तीन महीने से बनकर तैयार है, लेकिन हैंडओवर की औपचारिकता के चलते लोकार्पण नहीं हो पाया है। किराए में चल रहे आंगनबाड़ी भवनों के संचालन में ज्यादा दिक्कत हो रही है क्योंकि कमरे बेहद छोटे हैं। भंडारीपारा वार्ड में तीन आंगनबाड़ी केंद्र हैं। दो के लिए भवन बनाने फंड स्वीकृत हो गया है, लेकिन केंद्र बनाने जगह नहीं मिल रही है। भंडारीपारा का नदीपारा आंगनबाड़ी केंद्र सिर्फ एक कमरा में चल रहा है।
सुभाष वार्ड का आंगनबाड़ी केंद्र क्रमांक-2 किराए के छोटे से भवन में लगता है। भवन सड़क किनारे है। भारी वाहनों के अाने-जाने से बच्चों के लिए खतरा बना रहता है। अन्नपूर्णापारा वार्ड में तीन आंगनबाड़ी केंद्र है। भोईपारा आंगनबाड़ी केंद्र बनकर तैयार है, यह भी हैंडओवर नहीं हुआ है। दो केंद्र के लिए भवन नहीं बन पाए हैं। सबसे ज्यादा दिक्कत गंगा नगर में है, जहां किराए के भवन में एक ही कमरा है। शांति नगर और कंकालिनपारा वार्ड केंद्र भी छोटे भवनों में चल रहे हैं।
सड़क किनारे केंद्र, हादसे का बना रहता है खतरा
उदय नगर का केंद्र अटल आवास भवन में चल रहा है। भवन में बाथरूम और बिजली नहीं है। आमापारा वार्ड में रामायण मंडली में केंद्र चल रहा है। यह केंद्र सड़क किनारे होने से आने-जाने वाले वाहनों के कारण बच्चों पर खतरा मंडराता रहता है। अलबेलपारा वार्ड में भी सांस्कृतिक भवन में लग रहा आंगनबाड़ी केंद्र सड़क किनारे ही है।
वार्डों में भवन बनाने के लिए जगह नहीं मिल रही
शहर के सभी आंगनबाड़ी केंद्रों के लिए भवन बनाने का प्रयास किया जा रहा है, लेकिन समस्या जगह को लेकर है। राशि तो शासन से स्वीकृत हो जाएगी, लेकिन भवन बनाने वार्ड में जगह नहीं मिल रही है। भवन बनाने जगह तलाश की जा रही है। ऋगबती वट्टी, प्रशासनिक अधिकारी, महिला एवं बाल विकास विभाग
hin_Deva hin_Deva hin_Deva hin_Deva hin_Deva hin_Deva hin_Deva hin_Deva